《春日客怡山柬高云客陈子盘》
明代·释古邈

久客谁当问此心，日长搔首独成吟。林边雨过烟光淡，殿角霜馀柏影深。

孤鹤不妨怜浅草，野云何必恋高岑。西郊近已无戎马，宗许乘春或可寻。

作者简介：古邈(一六四九─？)，字觉大。番禺人。俗姓罗。童年出海幢，求阿字大师剃染受具。天然老人还雷峰，入侍丈室。后奉命之福州长庆，暂充典客。竟以病入涅。著有《闽中吟草》一卷。事见清宣统《番禺县续志》卷二七。